Φοντάνα ντι Πιάτσα ντ'Αρακοέλι

Το αναβρυτήριο στην Πλατεία Αρακοέλι, ιταλ.: Fontana di Piazza d'Aracoeli είναι ένα σιντριβάνι στη Ρώμη της Ιταλίας, που βρίσκεται στους πρόποδες του Καπιτωλίνου λόφου, στην ομώνυμη μικρή πλατεία. Περιγραφή Είναι ένα από τα πρώτα και απλούστερα σιντριβάνια της Αναγέννησης, που στόλισαν την πόλη. Δύο κυκλικές λεκάνες η μία κάτω από την άλλη συγκεντρώνουν το νερό, η κορυφή περιβάλλεται από παιδιά που ρίχνουν νερό από κανάτες, ενώ από πάνω τους βρίσκεται το εραλδικό σύμβολο της παπικής οικογένειας. Παραγγελία του πάπα Σίξτου Ε΄ το 1589, το αναβρυτήριο σχεδιάστηκε από τον Τζάκομο ντελα Πόρτα και κατασκευάστηκε από τους Αντρέα Μπράσκα, Πιέτρο Γκούτσι και Πάτσε Ναλντίνι. Μπροστά από το αναβρυτήριο, κάποτε βρισκόταν η πρόσοψη του Αγίου Βενάντσιου και Ανσοβίνου, η οποία κατεδαφίστηκε και τώρα αντικαταστάθηκε από τους δρόμους και το πάρκο κοντά στον Βωμό της Πατρίδος (Altare della Patria). Ιστορία Το 1587 ολοκληρώθηκε η αποκατάσταση και η επανίδρυση της αρχαίας Aqua Alexandrina - η οποία από τότε μετονομάστηκε σε Αcqua Felice από το όνομα του πάπα Σίξτου Ε΄, γεννημένου ως Φελίτσε Περέττι, του τότε ποντίφικα. Όπως είχε γίνει προηγουμένως για την Aqua Virgo, ξεκίνησαν εργασίες για τη δημιουργία ενός δευτερεύοντος υπόγειου κλάδου του καναλιού, προκειμένου να διασφαλιστεί η παροχή νερού στις περιοχές του Βιμινάλιου λόφου και του Κυρινάλιου λόφου, οι οποίες τότε ελάχιστα εξυπηρετούνταν, και στην περιοχή του νησιού Τιβερίνα. Κατά συνέπεια, σχεδιάστηκε επίσης η κατασκευή ενός ορισμένου αριθμού αναβρυτηρίων. Ο πάπας Σίξτος Ε΄ ανέθεσε την κατασκευή του αναβρυτηρίου στον Τζάκομο ντέλα Πόρτα, ο οποίος το σχεδίασε το 1589, ενώ η κατασκευή πραγματοποιήθηκε από τους Αντρέα Μπράσκα, Πιέτρο Γκούτσι και Πάσε Ναλντίνι: ήταν μία κυκλική λεκάνη με δύο αντίθετα εξογκώματα, που της έδιναν ένα αόριστο οβάλ σχήμα, διακοσμημένη με προσωπεία (mascaron) και κτισμένη σε τρία σκαλοπάτια με το ίδιο σχήμα (το εσωτερικό των οποίων είναι μικρότερο από τη λεκάνη), περιτριγυρισμένη από μία στενή δεξαμενή για τη συλλογή νερού. Στη μέση της λεκάνης, ένα κυβικό μαρμάρινο μπλοκ, με προσωπεία και στολίδια, στήριζε ένα δοχείο σε σχήμα κυπέλλου, στην κορυφή του οποίου υπήρχε μία μικρότερη λεκάνη που περιείχε τέσσερις putti που έριχναν νερό από ισάριθμους αμφορείς. Το αναβρυτήριο μοιράζεται χαρακτηριστικά, όπως προσωπεία και απλές λεκάνες, με ένα άλλο αναβρυτήριο τού ντέλα Πόρτα: τη Φοντάνα ντελ Πιάντο. Το κιγκλίδωμα του αναβρυτηρίου, που παλαιότερα ήταν διακοσμημένο με τα οικόσημα του Ρωμαϊκού Λαού, αργότερα διακοσμήθηκε και με το οικόσημο της οικογένειας Κίγκια, στην οποία ανήκε ο πάπας Αλέξανδρος Ζ΄ (1655-1667): πρόσθεσε επιπλέον τα τρία βουνά (trimontium), το εραλδικό σύμβολο της οικογένειας, ανάμεσα στα putti. Στις αρχές του 18ου αι., υπό την παπική θητεία του Κλήμη ΙΑ΄, τα δύο χαμηλότερα σκαλοπάτια αφαιρέθηκαν και αντικαταστάθηκαν από μία μεγάλη δεξαμενή για τη συλλογή τού νερού, περιτριγυρισμένη από μία σειρά από μικρές πέτρινες κολώνες, που συνδέονταν με σιδερένιες ράβδους, πιθανώς σε σχέδιο του Τζιαμπατίστα Κοντίνι. Αυτή είναι η σημερινή διαμόρφωση του αναβρυτηρίου. Βιβλιογραφία Sergio Delli, “ Le fontane di Roma ”, Schwartz & Meyer Ed., Ρώμη, 1985 Αναφορές Θαΐς: Ρωμαϊκά-Αναβρυτήρια Εξωτερικοί σύνδεσμοι Το αναβρυτήριο της Πιάτσα ντελ'Αρακοέλι Κρήνη Ara Coeli